google/wiki40b huggingface dataset:
Mariusz Błaszczak

Mariusz Błaszczak (sündinud 19. septembril 1969 Legionowos) on Poola poliitik (Õigus ja Õiglus).
Ta sündis aastal 1969 Legionowos (asub Masoovia vojevoodkonnas). Ta lõpetas aastal 1994 Varssavi Ülikooli ajalooteaduskonna.
Ta oli 16. novembrist 2015 kuni 9. jaanuarini 2018 Poola siseminister (Beata Szydło ja Mateusz Morawiecki valitsuses). 9. jaanuarist 2018 on ta Poola kaitseminister (Mateusz Morawiecki valitsuses).
Karula mõisa kalmistu (Viljandi)

Karula mõisa kalmistu on kalmistu Viljandi kihelkonnas Viljandimaal, tänapäevase haldusjaotuse järgi Karula külas Viljandi vallas Viljandi maakonnas. Kalmistu jääb Karula mõisa südamest linnulennult umbes 900 meetri kaugusele lõunasse.
Kalmistu rajasid mõisa tollased omanikud Groted millalgi 19. sajandil. Kalmistule maetute üldarv ei ole teada, praegu on kalmistu mahajäetud ja rüüstatud.
Ravila vald (1899)

Ravila vald (aastani 1917 Nikolai vald, saksa keeles Nikolai-Gemeinde) oli vald Harjumaal Kose kihelkonnas. Vald eksisteeris 1899–1939.
Alexander Lesser

Alexander Lesser (4. oktoober 1902 – 7. august 1982) oli ameerika antropoloog ja keeleteadlane, Franz Boase õpilane.

Haridustee

Lesser õppis Columbia Ülikoolis põhiõppes John Dewey käe all filosoofiat ja hiljem Franz Boase juhendamisel doktoriõppes antropoloogiat. Doktoriväitekirjas käsitles Lesser siuu keelkonna võrdlevat sugulusterminoloogiat.

Välitööd

Aastatel 1928 kuni 1931 käis Lesser oma esimese abikaasa Gene Weltfishiga korduvalt välitöödel Oklahomas, kus keskendus siuu ja kado keelkonda kuuluvate hõimude keeltele ja kultuurile. Eriti olulised on Lesseri välitööde materjalid paanide, vitšitate ja kitsaide kohta, millest vaid osa on avaldatud. Tema "Pawnee Ghost Dance Hand Game" (1933) kuulub ameerika etnograafia klassikasse ja on ühtlasi boasliku teoreetilise Antropoloogia esindaja. Välitöödel keskendus Lesser peamiselt sugulussuhetele, tseremonialismile ja usundile ning Weltfish keelele ja ainelisele kultuurile.
1920ndate aastate teisel poolel töötas Lesser Boase ülesandel kitsai keelega. Lesseri keelejuhiks sai viimane kitsai keele kõneleja, rohkem kui 80 aasta vanune Kai Kai, kelle Lesser oli 1928. aastal avastanud. Et Kai Kai oskas vaid kitsai ja vitšita keelt, töötas Lesser temaga vitšita keele tõlgi vahendusel. Lesser dokumenteeris kitsai keelt 1929. ja 1930. aasta suvel ning pisteliselt veel järgneval sügisel ja talvel. Analüüsitud interlineaarsete kitsai tekstide maht ületas lõpuks 750 lehekülge, millele lisandub üle 500 lehekülje muid märkmeid ja muuteparadigmasid. Lisaks koostas Lesser tekstides leiduvast ja keelejuhi käest süstemaatiliselt kogutud sõnavarast põhjaliku sedelkogu.
Suvel 1935 juhtis Lesser Santa Fes asuva Antropoloogialabori välitööde õppeekspeditsiooni kaiovate juures Oklahomas. Ekspeditsiooni käigus koguti suur hulk väärtuslikku etnograafilist ainest kaiova põliskultuuri kohta, suuresti tänu kaiova vanemate toetusele.

Töökohad

1934 kuni 1939 õpetas Lesser Columbia Ülikoolis etnoloogiat. Franz Boas ja Ruth Benedict (osakonna juhataja kohusetäitja peale Boase pensionile minekut) üritasid Lesserile alalist akadeemilist nimetust saada, kuid antisemiitlikult meelestatud osakonna uue juhataja Ralph Lintoni algatusel Lesseri ametikoht hoopiski koondati.
Aastal 1939 esines Lesser oluliste teoreetiliste seisukohtadega, millega eemaldus boaslikust antropoloogiast ning mis mõjutasid ameerika antropoloogia hilisemat arengut.
1939. aastast pensionile minekuni 1974. aastal töötas Lesser valitsusametnikuna, indiaanlaste huvide eest seisva eraorganisatsiooni tegevjuhina ning mitme kõrgkooli õppejõuna. Kuigi sel ajavahemikul pühendus Lesser peamiselt õpetamisele, avaldas ta ka üksikuid antropoloogia alaseid teoreetilisi kirjutisi.
Herbert Huncke

Herbert Edwin Huncke (9. jaanuar 1915, Greenfield Massachusetts – 8. august 1996, Manhattan New York) oli Ameerika Ühendriikide kirjanik ja poeet.
N-konnektor

N-konnektor (N-tüüpi konnektor) kuulub RF-konnektorite sarja, mis on mõeldud koaksiaalkaablite ühendamiseks. See on üks esimesi konnektoreid, mis loodi mikrolainete edastamiseks. N-konnektori leiutas 1940 Paul Neill ettevõttest Bell Labs. Tema järgi on antud ka konnektorile nimi.
Algselt oli see konnektor loodud USA armeele militaarseteks ühendusteks 50 Ω ja 75 Ω kaablitele, mis kannataksid kuni 1 GHz sagedust. Tänapäevased N-konnektorid võimaldavad edastada kuni 11 GHz sagedust. Julius Botka Hewlett-Packardist on leiutanud N-konnektori, mis võimaldab edastada kuni 18 GHz sagedust.
50 Ω konnektorid on kasutusel mobiilsetes traadita seadmetes. 75 Ω konnektoreid kasutatakse kaabeltelevisioonis.
Neid kaht konnektorit ei tohi omavahel ühendada, sest see võib konnektorid rikkuda, kuna neil on nõela keskmine läbimõõt erinev. Kahjuks paljud N-konnektorid ei ole märgistatud ja seetõttu võib olla lihtne neid segamini ajada.
Form (ansambel)

Form on Eesti metal'i bänd, mis viljeleb eksperimentaalset black metal'it. Ansambli asutas 2007. aastal Tartus klahvpillimängija Arhitekt. Enamik bändiliikmetest kannavad artistinimesid. Laulutekstid keskenduvad inimese ja (tehis-) keskkonna suhetele, ammutades inspiratsiooni nii kujuteldavatest kui ka reaalsetest maastikest. Form pöörab fotodel ja esinemistel suurt tähelepanu ansambli visuaalsele poolele.
Form avaldas oma esimese neljaloolise demo-plaadi 2009. aastal. Sellel olev lugu "Aerial" ilmus 2010. aastal välja antud ekstreem-metal'i kogumikul "Lumi" (plaadifirma Trash Can Dance). Tegutsemisaja jooksul on Form teinud muusikavideod lugudele "Kuradisild" ja "Hometown". Metal'i kõrval on ansambel katsetanud elektrooniliste helide ja ambient-muusikaga  – seda tehakse nimekuju "ForMe" all.
Form kuulub mitmeid Tartu black metal'i bände liitvaid loomingulisse rühmitusse Pergerus. Ansambli muusikud on tegevad teisteski Tartu kollektiivides (Langenu, Mortferus, Vikat jt).
Marjo Näkki

Marjo Näkki (sündinud 1976) on Soome ajakirjanik.
Ta on õppinud Inglismaal ajakirjandust ning töötanud ajakirjanikuna muuhulgas Soome Rahvusringhäälingus ja Soome Uudisteagentuuris (Suomen Tietotoimisto). On olnud aastaid kultuuri- ja pressinõunik Soome suursaatkonnas Tallinnas. Praegu (2019) töötab Näkki Moskvas Soome Rahvusringhäälingu YLE korrespondendina.
Pinot Noir

"Pinot Noir" [pin'oo n'uaar] on üks tuntumaid Burgundia punaseid viinamarjasorte.
"Pinot Noir" on üks vanemaid teadaolevaid veini tegemiseks kasutatud viinamarjasorte. Vana-Roomas tunti seda "Helvenacia Minori" nime all ja kasvatati juba 1. sajandil .
"Pinot Noir" on maailmas laialdaselt levinud. Seda tuntakse ka teiste nimede all. Näiteks on Austrias "Pinot Noiri" nimeks "Blauburgunder" või "Spätburgunder", Itaalias "Pinot Nero", Šveitsis "Clevner" ja Balkani poolsaarel "Burgundac". Samas on "Pinot Noir" ka üks kapriissemaid sorte, mille levik toetub pigem selle populaarsusele kui kasvatamise kergusele.

Veini omadused

"Pinot Noirist" valmistatud vein on heledam punane kui enamiku teiste viinamarjasortide puhul. Ka parkaineid on selles vähem kui näiteks "Cabernet Sauvignonis", täidlus on enamasti keskmine. Maitses domineerivad mitmesugused marjad nagu maasikas, vaarikas ja kirss.
Juan II (Kastiilia)

Juan II (6. märts 1405 Toro, Zamora provints – 20. juuli 1454 Valladolid) oli Kastiilia kuningas aastatel 1406–1454.
Juan II oli eelmise kuninga Enrique III poeg. Juan sai kuningaks aasta ja kümne kuu vanuselt 25. detsembril 1406, kui tema isa suri. Tema eest valitsesid ta ema ja onu, kuni onu suri 1416. ja ema 1418. aastal. Juan oli nõrk ja kergesti mõjutatav kuningas.
Paljas võõrkakar

Kirjeldus

Üheaastane mahlane rohttaim. Varte ülaosa ja õisikute raod pisut karvased, karvad kuni 0,5 mm pikkused. Lehed loogelise servaga või peensaagjad. Keelõied valged, putkõied kollased. Taime kõrgus enamasti 10-60 cm, harva kuni 130 cm. Õitseb juulist septembrini või oktoobrini, sõltuvalt öökülmadest.

Levik ja kasvukohad

Pärit Lõuna-Ameerikast, toodi ta esmakordselt Euroopasse, Kew' botaanikaaeda 1796. aastal, kust on edasi levinud. 
Eestis on paljas võõrkakar nüüdisajal hajusalt levinud tulnukas. Esmakordselt kasvatati Tartu botaanikaaias 1810. aastal, metsistunult või tulnukana on teada 1830. aastatest. Praegu on levinud aedade ja põldude umbrohuna, harvem jäätmaadel, raudteejaamades ja prahipaikadel. Hajusalt kogu Eestis.
Fabian Delph

Fabian Delph (sündinud 21. novembril 1989 Bradfordis) on Inglismaa jalgpallur. Ta mängib poolkaitsja või vasakkaitsjana Premier League'i klubis Everton ja Inglismaa jalgpallikoondises.
Ta alustas klubikarjääri kodulinnas Bradford Citys. 2001. aastal liitus ta Leeds Unitediga ning klubi põhimeeskonnas tegi ta debüüdi 2007. aastal. Leeds Unitedi põhikoosseisus mängis ta hooajal 2008–09 Inglismaa tugevuselt kolmandas liigas ja lõi kuus väravat. 2009. aastal valiti ta The Football League'i aasta noormängijaks.
2009. aasta augustis liitus Delph Inglismaa kõrgliiga klubiga Aston Villa. Esimesel kolmel hooajal sai ta Aston Villas võrdlemisi vähe mänguaega, kuid kuulus järgmisel kolmel hooajal Aston Villa põhikoosseisu. Esimese värava Premier League'is lõi ta 4. detsembril 2013 mängus Southamptoni vastu. Aastatel 2014 ja 2015 valiti ta Aston Villa hooaja parimaks mängijaks.
2015. aasta juulis sõlmis ta viieaastase lepingu Manchester Cityga. Hooaegadel 2017–18 ja 2018–19 tuli ta ta klubiga Inglismaa meistriks. 2019. aasta juulis sõlmis ta kolmeaastase lepingu Evertoniga.
Debüüdi Inglismaa jalgpallikoondises tegi ta 3. septembril 2014 sõprusmängus Norra vastu. Ta kuulus Inglismaa koondisse 2018. aasta maailmameistrivõistlustel.
Üle-Pelska nulk

Üle-Pelska nulk on üks kaheteistkümnest Setumaa nulgast.  
Üle-Pelska nulga külad: Suurõ-Tsäältsüvä, Väiko-Tsäältsüvä, Võmmorski, Jaanimäe, Simaski, Tuplova, Kiiova, Polovina, Kusnetsova, Tessova, Meldova, Helbi, Kropkova, Ermakova, Veretinna, Kaamenitsa, Triginä, Tiirhanna, Küllätüvä, Kraoski, Masluva, Tsumba, Pultsuva, Taeluva.
Gregorio Álvarez

Gregorio Conrado Álvarez Armelino (26. november 1925 Montevideo – 28. detsember 2016 Montevideo) oli Uruguay sõjaväelane ja riigitegelane, Uruguay president aastatel 1981 kuni 1985.
2007. aastal Álvarez arreteeriti süüdistatuna tema juhitud sõjaväelise diktatuuri valitsemise ajal toime pandud kuritegudes. 2009. aastal mõisteti ta lõplikult süüdi 37 inimese tapmises ja talle määrati 25 aastane vanglakaristus.
Teatro Gioco Vita

Teatro Gioco Vita on 1971. aastal rajatud Itaalias Piacenzas töötav lasteteater. Alates 1970ndate lõpust kasutatakse seal varjuteatri tehnikat.
Teatri kunstilised juhid on Diego Maj ja Fabrizzio Montecchi.
Maarjamäe suvemõisa loss

Maarjamäe suvemõisa loss (ka Maarjamäe loss, Orlovi loss) asub Tallinnas Kadrioru asumis; loss oli Maarjamäe suvemõisa peahoone. Lossis asub ajaloomuuseumi lähiajaloo väljapanek.
Praeguse lossi ehitas 1874 kindraladjutant Anatoli Orlov-Davõdov. Lossi märkimisväärseim osa on gooti stiilis portaaliga torn.
Lossis asub veel restoran ja muuseumipood. 2017-2018 taastati lossi endist suvesaali.
Harry Tõnuri

Harry Tõnuri (20. november 1921 Tallinn – 24. juuni 1986 Tallinn) oli eesti tennisist, muusikapedagoog ja muusikateadlane.
Tennise Eesti NSV meistrivõistlustel meeste paarismängus võitis ta koos Guido Taftiga 1947. aastal pronksi ja 1950. aastal hõbeda, segapaarismängus koos Aino Utsoga 1949. aastal pronksi.
Ta lõpetas Tallinna konservatooriumi muusikateadlasena ning 1952. aastal Tallinna Polütehnilise Instituudi majandusteaduskonna rahanduse ja krediidi eriala.
Ta töötas aastatel 1956–1986 Tallinna Lastemuusikakooli õppealajuhataja ja muusikaliteratuuri õpetajana.
Tennisist Feliks Tõnuri oli tema kaksikvend.
You're the One That I Want

"You're the One That I Want" (eestikeelse pealkirjaga "Sinu valinud ma") on John Farrari laul, mille ta kirjutas muusikali "Grease" 1978. aasta filmiversiooni jaoks. Seda esitavad John Travolta ja Olivia Newton-John.
"You're the One That I Want" oli ainuke singel sellest filmist, mis jõudis nii USA-s kui ka Suurbritannias plaadimüügi edetabelites esikohale. Singlit on müüdud USA-s Suurbritannias, Prantsusmaal ja Saksamaal üle 6 miljoni eksemplari, millega see on üks läbi aegade suurema läbimüügiga singel.
Eestikeelsed sõnad kirjutas Reet Linna ja laul on kuulunud ka mitme eesti esineja repertuaari. Tuntuimad neist on Ivo Linna, Reet Linna ja ansambli Rock Hotel versioon ning Priit Võigemasti ja Liisi Koiksoni esitus Nukuteatri lavastatud muusikalis "Grease". Loo on plaadistanud veel ka näiteks ansambel Family.
Britney Spears

Lapsepõlv

Britney Jean Spears sündis 2. detsembril 1981 Mississippi osariigis McCombis ja kasvas üles Louisiana osariigis Kentwoodis kolmelapselise pere teise lapsena. Tal on vanem vend Bryan Spears ja noorem õde Jamie Lynn Spears. Tema vanemad on Jamie ja Lynne Spears.
8-aastaselt käis Spears "Mickey Mouse Clubi" proovivõtetel. Tema annet küll märgati, kuid samal aastal teda vastu ei võetud, sest ta oli liiga noor. Klubi liikmeks sai Spears 11-aastaselt ja ta osales telesarjas ligi kaks aastat.
15-aastaselt sõlmis Spears lepingu plaadifirmaga Jive Records. Aasta hiljem ilmus tema esimene heliplaat, mis kandis pealkirja "...Baby One More Time".

Eraelu

Spears oli aastatel 2004–2007 abielus tantsija Kevin Federline'iga. Seda võib pidada Spearsi teiseks abieluks, sest 3. jaanuaril 2004 astus ta Las Vegases liitu lapsepõlvesõbra Jason Allen Alexanderiga. Abielu tühistati Las Vegase kohtus 5. jaanuaril, mis tegi liidu kestvuseks vaid 55 tundi.
14. septembril 2005 sündis Britney ja Kevini poeg Sean Preston, 12. septembril 2006 poeg Jayden James. Kaheksa nädalat pärast teise poja sündi andis Britney sisse lahutuse, tuues põhjuseks ületamatud erimeelsused.
Oktoobris 2007 kaotas ta poegade üle vanemlikud õigused ja tohtis neid edaspidi ainult külastada, jaanuaris 2008 võeti ära ka see võimalus. Veebruaris 2008 sai ta õiguse oma lapsi vaatamas käia tagasi.
2008. aasta veebruaris sai Britney isa Jamie õiguse Britney eest hoolt kanda. Sellest alates on Britney elu paremuse poole läinud.

Diskograafia

Britney Spearsilt on seni (seisuga detsember 2016) ilmunud üheksa stuudioalbumit. Tema debüütalbum ja singel "...Baby One More Time" (1999) saavutas suure populaarsuse ning tõusis Suurbritannia edetabelis esikohale. Plaadilt ilmus kokku viis singlit.
Britney Spears on välja andnud mitu kogumikplaati. Esimene, "Greatest Hits: My Prerogative", ilmus 2004. aasta novembris. Album sisaldas peale varasemate hittlugude ka kolme uut: "My Prerogative" (kaver Bobby Browni laulust), "Do Somethin'" ja "I've Just Begun (Having My Fun)". Britney teine kogumikalbum, 2005. aastal ilmunud "B in the Mix: The Remixes", koosneb tema tuntuimate laulude remiksidest. Kolmas album "The Singles Collection" ilmus 2009. aasta oktoobris. Albumil oli ka uus hittlugu "3".

Raamatud

Aastal 2000 ilmus Britney ja tema ema koostöös kirjutatud raamat "Britney Spears' Heart-to-Heart".
Aastal 2008 ilmus Britney ema Lynne Spearsi sulest raamat "Through the Storm", kus ta kirjeldab Britney rasket elu 2007. aastal.
Toborna pettäi

Toborna pettäi (ka Toborna pettai) on kaitsealune mänd Võrumaal Noodaskülas.
Riiklik Juurdlusbüroo (Ukraina)

Ülesanded

DBR-i ülesandeks sai riigiametnike kuritegude uurimine.
Väike-Pakri vald

Väike-Pakri vald (saksa keeles Klein-Rogoe) oli vald Harjumaal Harju-Madise kihelkonnas. Vald eksisteeris 1866–1891 ja siis liideti Väike-Pakri ja Suur-Pakri vald üheks Pakri vallaks.
Keeljas keerik

Keeljas keerik (Tortula lingulata) on pisisamblaliste sugukonda kuuluv sammaltaim. 
Ta on Eestis arvatud III kaitsekategooriasse (seisuga 2012).
Eestis võib neid leida kasvamas liivakivikaljude juurest.
Pani Dulska moraalsus

Sisu

Filmi tegevus toimub 20. sajandi algul Varssavis (näidendis on tegevuspaigaks Lwów). Dulskite perekond võtab tööle uue teenijanna Hanka. Tüdruk armub Dulskite poega Zbyszekisse. Noorte vahel algab armulugu, mille tulemuseks on soovimatu laps. Zbyszek tahab Hankaga abielluda, kuid kohtab vanemate vastuseisu.
Kris Kristofferson

Kris Kristofferson (õieti Kristoffer Kristofferson; sündinud 22. juunil 1936 Brownsville'is) on ameerika kantrimuusik, laulukirjutaja ja filminäitleja.
Tema tuntumate lugude seas on "Me and Bobby McGee", "For the Good Times", "Sunday Mornin' Comin' Down" ja "Help Me Make It Through the Night".
Kristofferson sündis Brownsville'is Texases. Tema isa oli USA õhujõudude ohvitser. Tema vanaisa oli rootslane ja Rootsi armee ohvitser. 1958 lõpetas Kristofferson Pomona College'i kirjanduse erialal. Kristofferson jätkas õpinguid Rhodese stipendiaadina Oxfordi Ülikoolis (Merton College), mille ta lõpetas 1960 inglise kirjanduse erialal. Sel ajal hakkas ta laule kirjutama. Seejärel liitus ta USA maavägedega ja õppis helikopteripiloodiks. 1960. aastate alguses teenis ta Saksamaal USA sõjaväebaasis. 1965 pakuti talle võimalust õpetada inglise kirjandust USA sõjaväeakadeemias, kuid ta lahkus armeest ja otsustas pühenduda muusikukarjäärile. Ta kolis Nashville'i ja püüdis laulukirjutajana läbi lüüa. Ta töötas ka helikopteripiloodina. 1967 sõlmis ta lepingu plaadifirmaga Epic Records. Mitmed tema kirjutatud lood osutusid menukateks teiste muusikute esituses; nende seas Roy Drusky ("Jody and the Kid"); Billy Walker & the Tennessee Walkers ("From the Bottle to the Bottom"); Ray Stevens ("Sunday Mornin' Comin' Down"); Jerry Lee Lewis ("Once More with Feeling"); Faron Young ("Your Time's Comin'") ja Roger Miller ("Me and Bobby McGee", "Best of all Possible Worlds", "Darby's Castle"). 1970. aastal andis ta välja oma esimese albumi "Kristofferson". Järgmisel aastal ilmunud album "The Silver Tongued Devil and I" osutus menukaks ja pani aluse Kristoffersoni karjäärile kantrilauljana. Samal aastal alustas ta tegevust ka filminäitlejana.
1985. aastal lõi ta koos Waylon Jenningsi, Willie Nelsoni ja Johnny Cashiga kantriansambli "The Highwaymen".
2004. aastal lisati Kristofferson Kantrimuusika Kuulsuste Halli.

Isiklikku

Kristofferson on olnud 3 korda abielus ja tal on 8 last. Esimene abielu Frances (Fran) Beeriga sõlmiti 1960 ja lahutati 1969. Sellest abielust on kaks last. 1970. aastal oli tal suhe Janis Jopliniga kuni tema surmani. Seejärel oli tema sõbranna Barbra Streisand. 1973 abiellus ta lauljanna Rita Coolidge'iga. Sellest abielust sündis üks laps ja abielu lahutati 1980. aastal. 1983 abiellus ta Lisa Meyersiga, kellega tal on 5 last.
Arkansase maakond

Ajalugu

Maakond moodustati 1813. aastal.
Aljona Sidko

Aljona Sidko (sündinud 20. septembril 1979 Krasnojarskis) on Venemaa endine murdmaasuusataja (sprinter). 
Tema 26. detsembril 2009 antud dopinguproov osutus positiivseks. Jaanuaris 2010 sai ta 2-aastase võistluskeelu dopingu kasutamise tõttu.

Maailma karikasarjas

Aljona Sidko osales karjääri jooksul 117 maailma karikasarja etapil ja jõudis poodiumile kahel korral, millest ühel korral kõige kõrgemale astmele.
Turingi auhind

Turingi auhind on kõrgemaid tunnustusi informaatika vallas. Seda võrreldakse Nobeli auhinnaga.
Auhinda annab alates 1966. aastast välja igal aastal arvutitehnika assotsiatsioon ACM (Association for Computing Machinery).
Auhind on nimetatud Alan Turingi auks.
Ludwig von Löwenstern

Heinrich Karl Ludwig von Löwenstern (vene Лев Павлович Левенштерн 1783 – 1843) oli baltisaksa päritolu tõlkija ja Venemaa riigitegelane.
Ta oli tõeline riiginõunik, saatkonna tõlkija Pariisis 1801–1810 ja Eestimaa kubermangu asekuberner 17. veebruarist 1816 kuni 20. märtsini 1842.
Hal Miller

Hal (õieti Harold) Miller on Ameerika Ühendriikide näitleja.
Urmas Peterson

Teadustöö

Uurimisvaldkonnad: metsade kaugseire ja taimekoosluste dünaamika, Eesti maakasutuse muutused satelliidipiltidelt mõõdetuna. Üle 30 teadustrükise.

Isiklikku

Tema isa oli Eesti loomaarstiteadlane ja mikrobioloog Karl Peterson, ema on arst Liia Peterson.
Teeba (Egiptus)

Teeba (egiptuse keeles Uue riigi ajal Waset, varem ka Niut, Niut-reset; vanakreeka keeles Θῆβαι Thēbai) oli linn Ülem-Egiptuses Niiluse jõe kaldal, umbes 800 km Vahemerest lõunas. Keskmise ja Uue riigi ajal oli see Egiptuse pealinn. Tänapäeval on Teeba kohal Luxori linn.
Et eristada teda Kreekas asuvast Teeba linnast, hüüti seda Vana-Kreekas ka Sajaväravaseks Teebaks.
Arheoloogilised väljakaevamised on näidanud, et asustus oli selles paigas juba 3200 aastat eKr. George Modelski hinnangul elas aastal 2000 eKr linnas 40 000 inimest (võrdluseks, samal ajal oli maailma suurimas linnas Memphises 60 000 elanikku). 1400 eKr oli Teeba 80 000 elanikuga maailma suurim linn.
Teebas asuvad muude ehitiste seas uhked Karnaki ja Luxori tempel. Teisel pool Niilust on Kuningate org.
1979. aastal lisati iidse Teeba varemed UNESCO maailmapärandi nimistusse.
Christopher Engelbrecht von Kursell

Christopher Engelbrecht von Kursell (9. aprill (vkj 30. märts) 1685 – 21. aprill (vkj 10. aprill) 1756) oli baltisaksa poliitik.
Christoph Engelbrecht von Kursell sündis Christopher Heinrich von Kurselli ja Anna Gertrude von Tiesenhauseni pojana.
Kursell teenis Rootsi armees, kus sai kapteni auastme. 1709 langes ta venelaste kätte vangi, kust vabanes 1717. aastal.
1737–1740 oli ta Eestimaa rüütelkonna peamees ja hiljem Eestimaa maanõunik ja konsistooriumi president.
Talle kuulusid Ehmja, Väike-Rõude ja Kurevere mõis.
Petar Kehayov

Petar Kehayov (sündinud 22. mail 1972) on Bulgaaria päritolu fennougrist.

Haridus

Ta lõpetas 1990. aastal Sofias Vasil Levski nimelise keskkooli ning õppis aastail 1992–1994 ajalugu Sofia Ülikoolis. 1994. aastal asus ta õppima eesti keelt (võõrkeelena) Tartu Ülikooli, aastail 1997–1998 oli vahetusüliõpilane Soomes Oulu Ülikoolis.
Ta kaitses 2000. aastal Tartu Ülikoolis bakalaureusetöö teemal "Deminutiivtuletus eesti ja soome keeles", 2003. aastal magistritöö teemal "Grammatiline evidentsiaal Balkani ja Balti areaali keeltes" ning 2008. aastal doktoritöö teemal "An areal-typological perspective to evidentiality: the cases of the Balkan and Baltic linguistic areas" (juhendaja Mati Erelt). 2016. aastal habiliteerus ta Saksamaal Müncheni Ludwig Maximiliani Ülikooli juures.
Aastail 2005–2006 oli ta külalisuurija Belgias Antwerpeni Ülikoolis, aastail 2011–2013 Alexander von Humboldti Fondi järeldoktor Saksamaal Regensburgi Ülikoolis.

Töökäik

Petar Kehayov töötas aastail 2003–2016 Tartu Ülikoolis, alates 2017. aasta maikuust on tema töökohaks Leibniz-Institut für Ost- und Südosteuropaforschung Saksamaal Regensburgis.
Ülo Tambek

Ülo Tambek (1. juuli 1922 Tartu – 31. mai 1979 Tallinn) oli eesti filmirežissöör ja tõlkija.
Aastatel 1941–1945 võttis Punaarmeesse mobiliseerituna Eesti Laskurkorpuse ridades osa Teisest maailmasõjast. 1952. aastal lõpetas Tartu Riikliku Ülikooli inglise filoloogina. Aastatel 1947–1953 töötas Õhtulehe toimetuses. 1954. aastast töötas Tallinnfilmis dokumentaalfilmide toimetaja, stsenaristi ja režissöörina. 1966. aastast oli ta Tallinnfilmi kroonika- ja dokumentaalfilmide loomingulise tootmisühenduse režissöör. Režissöörina tegi ta üle 40 dokumentaal-, õppe- ja muusikafilmi ning 66 kinoringvaadet "Nõukogude Eesti". Mõned tema tehtud filmid keelati ideoloogilistel põhjustel. 1968. aastal filmitud dokumentaalfilm "Talupojad" linastus alles 1989. aastal. 
Ta on ka tõlkinud väliskirjandust eesti keelde, sealhulgas kaks romaani sarjast "Seiklusjutte maalt ja merelt": Robert Louis Stevensoni "Must nool" ja James Fenimore Cooperi "Viimane mohikaanlane".

Isiklikku

Tema isa oli Elmar Tambek.
Keelekõrv

"Keelekõrv" oli eesti keelt käsitlev raadiosaade. Esimene saade oli eetris 5. jaanuaril 1994 ja viimane 2011. aastal samal kuupäeval. 2010. aasta alguseni oli saade eetris Vikerraadios, sestpeale Klassikaraadios.
Saatesarja alustati selleks, et anda kuulajale nõu paremaks ja ilusamaks keelekasutuseks ning mõtestada lahti keelemeeste soovitusi.
Saate toimetajad olid Mari Tarand (1994–2005) ja Maris Johannes (2005–2011).